Na temelju članka 17. stavka 1. alineje 1. Zakona o sustavu civilne zaštite („Narodne novine“ br. 82/15), članka 30. stavak 1. točka 3. Statuta Općine Promina („Službeni vjesnik Šibensko-kninske županije“ broj 10/09, 09/10, 05/11, 03/13 i 08/13), Općinsko vijeće Općine Promina na ……. sjednici održanoj ………. 2019. godine, donosi

**ANALIZU STANJA SUSTAVA CIVILNE ZAŠTITE**

**NA PODRUČJU OPĆINE PROMINA ZA 2019. GODINU**

**UVOD**

Člankom 17. st. 1. al. 1. Zakona o sustavu civilne zaštite („Narodne novine“ broj 82/15) definirano je da predstavnička tijela jedinica lokalne i područne (regionalne) samouprave pri donošenju proračuna razmatraju i usvajaju godišnju analizu stanja stanje sustava civilne zaštite, te donose smjernice za organizaciju i razvoj istog na svom području, u proračunu osiguravaju sredstva namijenjena za financiranje sustava civilne zaštite, te obavljaju i druge poslove civilne zaštite utvrđene zakonom. Sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika od katastrofa te zaštite i spašavanja građana, materijalnih i kulturnih dobara i okoliša na teritoriju Republike Hrvatske od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja (članak 5. stavak 1. Zakona o sustavu CZ) .

Operativnim snagama civilne zaštite te zaštite i spašavanja na razini lokalne i područne (regionalne) samouprave rukovode i koordiniraju općinski načelnik, gradonačelnik i župan, uz stručnu potporu stožera zaštite i spašavanja jedinice lokalne i područne samouprave. U katastrofama i velikim nesrećama općinski načelnik, gradonačelnik i župan izravno zapovijedaju operativnim snagama civilne zaštite te zaštite i spašavanja jedinica lokalne i područne (regionalne) samouprave.

Operativne snage sastoje se od:

* Stožera civilne zaštite na lokalnoj, regionalnoj i državnoj razini,
* službi i postrojbi središnjih tijela državne uprave koja se zaštitom i spašavanjem bave u svojoj redovitoj djelatnosti,
* zapovjedništava i postrojbi vatrogastva,
* zapovjedništava i postrojbi civilne zaštite, i drugih operativnih snaga civilne zaštite,
* službi i postrojbi pravnih osoba koje se zaštitom i spašavanjem bave u svojoj redovitoj djelatnosti.

Osim operativnih snaga, ostali sudionici zaštite i spašavanja su:

* fizičke i pravne osobe,
* izvršna i predstavnička tijela jedinica lokalne i područne samouprave - središnja tijela državne uprave.

**STANJE SUSTAVA ZAŠTITE I SPAŠAVANJA NA PODRUČJU OPĆINE PROMINA**

1. **OPĆI DIO**

Na temelju članka 24. Zakona o sustavu civilne zaštite (“Narodne novine“, broj 85/15) članka 5. Pravilnika o sastavu Stožera, načinu rada te uvjetima za imenovanje načelnika, zamjenika načelnika i članova Stožera civilne zaštite („Narodne novine“ broj 37/16) i članka 41. stavak 3. alineja 30. Statuta Općine Promina („Službeni vjesnik Šibensko-kninske županije“ br. 10/09, 09/10, 05/11, 03/13 i 08/13) Načelnik Općine Promina donio je dana 27. lipnja 2017. godine Odluku o osnivanju Stožera civilne zaštite Općine Promina kao stručnog, operativnog i koordinativnog tijela za provođenje mjera civilne zaštite u velikim katastrofama i nesrećama na području Općine Promina.

Na temelju članka 21. stavka 5. Zakona o sustavu civilne zaštite („Narodne novine“ broj 82/15), članka 20. Pravilnika o sastavu Stožera, načinu rada te uvjetima za imenovanje načelnika, zamjenika načelnika i članova Stožera civilne zaštite („Narodne novine“ broj 37/16) i članka 41. stavak 3. alineja 30. Statuta Općine Promina („Službeni vjesnik Šibensko-kninske županije“ broj 10/09, 09/10, 05/11, 03/13 i 08/13) Načelnik Općine Promina donio je dana 27. lipnja 2017. godine Plan pozivanja Stožera civilne zaštite općine Promina te Poslovnik o radu Stožera civilne zaštite. Odluka o određivanju pravnih osoba od interesa za sustav civilne zaštite na području Općine Promina, KLASA: 810-08/17-01/3, URBROJ: 2182-09/17-2, Općinsko vijeće Općine Promina usvojilo je na 4. sjednici dana 15. prosinca 2017. godine.

Načelnik OpćinePromina na temelju čl. 17. Zakona o sustavu civilne zaštite („Narodne novine“ broj 82/15), čl. 7 Pravilnika o smjernicama za izradu procjene rizika od katastrofa i velikih nesreća na području RH i JLP(R)S („Narodne novine“ broj 65/16), te čl. 41. st. 3. al. 30. Statuta općine Promina („Službeni vjesnik Šibensko-kninske županije“ broj 10/09, 9/10, 5/11, 3/13 i 8/13) donio je dana 1. ožujka 2018. godine Odluku o postupku izrade Procjene rizika od velikih nesreća za Općinu Promina i osnivanju Radne skupine za izradu Procjene rizika od velikih nesreća za Općinu Promina (Klasa:810-01/18-01/1, urbroj: 2181/09-18-2). Općinsko vijeće Općine Promina na svojoj 13. sjednici održanoj 15. travnja 2019. godine donijelo je Odluku o donošenju Procjene rizika od velikih nesreća za Općinu Promina KLASA: 810-01/19-02/1 URBROJ: 2182/09-19-02.

U tijeku je izrada Plana djelovanja civilne zaštite.

1. **STANJE SUSTAVA CIVILNE ZAŠTITE NA PODRUČJU OPĆINE PROMINA - OPERATIVNE SNAGE**

**1.1. STOŽER CIVILNE ZAŠTITE**

Stožer civilne zaštite je stručno, operativno i koordinativno tijelo koje pruža stručnu pomoć i priprema akcije zaštite i spašavanja. Stožer obavlja zadaće koje se odnose na prikupljanje i obradu informacija radi upozoravanja o mogućnosti nastanka velike nesreće i katastrofe, upravlja reagiranjem sustava civilne zaštite te usklađuje aktivnosti operativnih snaga i ukupnih ljudskih i materijalnih resursa, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite.

Načelnik Općine Promina donio je Plan pozivanja Stožera civilne zaštite 27. lipnja 2017. godine (KLASA: 810-06/17-01/1, URBROJ: 2182/09-17-01), te Poslovnik o radu Stožera civilne zaštite.

Svi članovi Stožera civilne zaštite uspješno su završili osposobljavanje koje je organizirala Državna uprava za zaštitu i spašavanje.

**1.2. ZAPOVJEDNIŠTVO I POSTROJBE VATROGASTVA**

**1.2.1. Vatrogasna zajednica Šibensko-kninske županije**

Na području Općine Promina djeluje Vatrogasna zajednica Šibensko-kninske županije čiji je član Dobrovoljno vatrogasno društvo Promina. Glavna aktivnost VZ ŠK županije je vatrogasna djelatnost. U 2019. godini nije bilo potreba za aktivnije angažiranje VZ ŠKŽ na području Općine Promina. Vatrogasna zajednica Šibensko-kninske županije sudjelovala u financiranju naknade za sezonske vatrogasce (Program aktivnosti u provedbi posebnih mjera zaštite od požara od interesa za Republiku Hrvatsku, refundacija troškova plaće sezonskih vatrogasaca).

**1.2.2. Dobrovoljno vatrogasno društvo Promina**

Zapovjednik operativnog sastava Društva je Antonio Škovrlj. Operativni sastav Društva broji 12 vatrogasca s položenim ispitom i liječničkim pregledom koji je opremljen najnužnijom opremom za intervencije, te osiguran Policom osiguranja. Kapaciteti (ljudski i materijalni) DVD Promina navedeni su u Prilozima Procjene rizika od velikih nesreća za Općinu Promina.

Materijalni kapaciteti DVD Promina u 2019. godini povećani su za jednu višenamjensku autocisternu za vodu koju je MGPO, Ravnateljstvo za robne zalihe dodijelilo na čuvanje i korištenje Općini Promina te višenamjensko vozilo marke Mercedes Unimog kojeg je Općina Promina nabavila za svoje potrebe ali bit će na raspolaganju i DVD-u Promina.

**1.3. ZAPOVJEDNIŠTVA I POSTROJBE CIVILNE ZAŠTITE**

**I DRUGE OPERATIVNE SNAGE CIVILNE ZAŠTITE**

Civilna zaštita je oblik organiziranja, pripremanja i sudjelovanja građana, pravnih osoba, državnih upravnih tijela i jedinica lokalne samouprave i uprave radi zaštite i spašavanja ljudi, dobara i okoliša od rizika i posljedica prirodnih, tehničko-tehnoloških i ekoloških nesreća.

Sukladno svojim zakonskim ovlastima Općinski načelnik donio je Odluku o osnivanju postrojbe civilne zaštite opće namjene (KLASA: 810-01/15-01/1, URBROJ: 2182/09-15-01 od 23. srpnja 2015. god.)

Općinski načelnik je Državnoj upravi za zaštitu i spašavanje, Područnom uredu za zaštitu i spašavanje Šibenik uputio prijedlog osobe koja bi se imenovala zapovjednikom postrojbe civilne zaštite opće namjene te prijedlog povjerenika i zamjenika povjerenika civilne zaštite Općine Promina te je od istog dobio obavijest o rasporedu pripadnika.

Općina Promina za sve pripadnike postrojbe civilne zaštite osigurala reflektirajuće prsluke.

**1.4. SLUŽBE I POSTROJBE PRAVNIH OSOBA KOJE SE ZAŠTITOM I**

**SPAŠAVANJEM BAVE U SVOJOJ REDOVITOJ DJELATNOSTI**

Odluka o određivanju pravnih osoba od interesa za sustav civilne zaštite na području Općine Promina, KLASA: 810-08/17-01/3, URBROJ: 2182-09/17-2, Općinsko vijeće Općine Promina usvojilo je na 4. sjednici dana 15. prosinca 2017. godine. Ovom Odlukom određuju se operativne snage i pravne osobe od interesa za civilnu zaštitu na području Općine Promina s ciljem priprema i sudjelovanja u otklanjanju posljedica katastrofa i velikih nesreća. Pravne osobe koje se zaštitom i spašavanjem bave kao svojom redovnom djelatnošću djeluju sukladno svojim operativnim planovima i Planu zaštite i spašavanja za područje Općine Promina. Pozivaju se, mobiliziraju i aktiviraju za provođenje mjera i postupaka u cilju sprječavanja nastanka, ublažavanja, te uklanjanja posljedica katastrofa i velikih nesreća. Osim redovnih aktivnosti, sve navedene pravne osobe tijekom 2019. godine nisu bile aktivirane na poslovima zaštite i spašavanja.

Materijalni i ljudski resursi svih navedenih subjekata navedeni su u Prilozima Procjene rizika od velikih nesreća za Općinu Promina.

**2. STANJE SUSTAVA CIVILNE ZAŠTITE NA PODRUČJU OPĆINE PROMINA- OSTALE SLUŽBE I PRAVNE OSOBE KOJE SE BAVE CIVILNOM ZAŠTITOM (OSTALE GOTOVE SNAGE)**

Procjenom rizika od velikih nesreća za Općinu Promina određene su, osim osoba koje se zaštitom i spašavanjem bave kao redovnom djelatnošću, i pravne osobe koje u sklopu svoje redovne djelatnosti mogu sudjelovati u sustavu zaštite i spašavanja. Oni su nositelji posebnih zadaća u sustavu zaštite i spašavanja. Tim su se osobama, za razradu dobivenih zadaća i usklađivanje s operativnim snagama, dostavili izvodi iz Plana zaštite i spašavanja za područje Općine Promina i Procjene rizika od velikih nesreća za Općinu Promina.

**2.1.** Pravne osobe koje imaju postrojbe i stručne timove za zaštitu i spašavanje sukladno Procjeni i Planu zaštite i spašavanja su pravne osobe koje imaju postrojbe i stručne timove za zaštitu i spašavanje. Dužnost je ovih pravnih osoba ustrojiti interventne timove zaštite i spašavanja koji će biti osposobljeni za izvršenje namjenskih zadaća zaštite i spašavanja stanovništva, materijalnih i kulturnih dobara na cjelokupnom području Općine Promina u slučaju katastrofa i velikih nesreća.

**2.2.** Pravne osobe koje pružaju usluge sukladno Procjeni i Planu zaštite i spašavanja su pravne osobe koje pružaju usluge prijevoza, smještaja, prehrane i sl., a od interesa za sustav zaštite i spašavanja.

Tijekom 2019. godine nisu izdvajana proračunska sredstva za namjenu korištenja usluga za potrebe zaštite i spašavanja.

**2.3.** Udruge građana koje mogu sudjelovati u sustavu zaštite i spašavanja navedene su u Planu zaštite i spašavanja.

**3. OSTALE AKTIVNOSTI U SUSTAVU CIVILNE ZAŠTITE**

**3.1. Edukacija građana.**

Tijekom 2019. godine nisu održane aktivnosti vezano uz edukaciju građana na temu zaštite i spašavanja.

**3.2. Uspostava sustava uzbunjivanja**

Glavnim nedostatkom sustava civilne zaštite na području Općine Promina označen je način uzbunjivanja mještana o ugrozama. U Općini Promina potrebno je žurno osposobiti sustav uzbunjivanja.

**3.3. Ostalo**

U Općini Promina se sustavno provode mjere dezinfekcije, dezinsekcije i deratizacije, te izdvajaju sredstva za veterinarske usluge na području općine.

**4. ZAKLJUČAK**

Temeljem ove analize stanja sustava civilne zaštite na području Općine Promina donosi se sljedeći zaključak:

U 2019. godini u Općini Promina zabilježen je relativno mali broj požara kao i u prethodnoj 2018. godini, što se može pripisati povoljnim vremenskim uvjetima ali i preventivnim radnjama koje su poduzimane.

Sustav civilne zaštite Općine Promina potrebno je dodatno osnažiti, poglavito u smislu popunjavanja postrojbi civilne zaštite. Stanje izrađenosti dokumenata iz područja sustava zaštite i spašavanja je zadovoljavajuće, donošenjem Procjene rizika od velikih nesreća za Općinu Promina te Plana djelovanja civilne zaštite svi dokumenti bit će doneseni i usklađeni sa zakonskom regulativom. Uočeni problem sustava civilne zaštite je nedostatna uvježbanost, povezanost, mobilnost i opremljenost operativnih snaga civilne zaštite. Dio zadaća iz smjernica za 2019. godinu nije se realizirao. Ovo iz razloga neadekvatno postavljenih ciljeva, te vanjskih utjecaja kao što su otežana komunikacija s pojedinim pravnim subjektima, a što se tiče popunjavanja operativnih snaga CZ-a. Iz svega navedenog može se zaključiti da je, kako bi se sustav civilne zaštite Općine Promina adekvatno osposobio za djelovanje, potrebno snage usmjeriti na obučavanje i opremanje istog. Poželjno je održati, u suradnji s Službom civilne zaštite Šibenik, jednu stožernu vježbu godišnje, kao i uvježbavanje postrojbe i povjerenika civilne zaštite.

Ova Analiza stanja sustava civilne zaštite na području Općine Promina u 2019. god. objavit će se u „ Službenom vjesniku Šibensko-kninske županije“.

KLASA:

URBROJ:

Oklaj,

OPĆINSKO VIJEĆE

OPĆINE PROMINA

PREDSJEDNICA

Davorka Bronić